section_heading: Život
paragraph_text: Eudem je rođen na otoku Rodu pa se zato zove Rođanin, iako je veći dio života proveo u Ateni gdje je učio mudroslovlje u Aristotelovoj Peripatetičkoj školi. Eudemova suradnja s Aristotelom bila je dugotrajna i bliska. Općenito je smatran jednim od najbistrijih Aristotelovih učenika. On i Teofrast redovito se ne nazivaju Aristotelovim „učenicima“, nego „drugovima“ (ἑταῖροι). Aristotel je prije smrti 322. godine prije Krista odredio Teofrasta svojim nasljednikom na čelu Peripatetičke škole. Eudem se nakon toga vratio na Rod gdje je osnovao vlastitu filozofsku školu, nastavio mudroljubna istraživanja i započeo uređivati Aristotelova djela.